बेबो थिग दि गोदो समाव बर’फोरनि गेजेराव थियेटारफोराव मोसाग्रा आरो फावथिना खालामग्रा सुबुंफोरखौ मोजां मेगनजों नायामोन। नाथाय दासान्दै बिदि नायनाया बाङाइ जाबोबाय। आथिखालाव बर’फोरा हारिमुयाव गोबां रोंगौथि गोनां सुबुंफोर ओंखारबाय। बिसोर बादि सुबुंफोरा गोसो बोनो हानाय हारिमु गोनां सावथुन एबा थियेटार दिहुननो आवगायबोनो सम जाबाय। बे बेलायाव जोंनि बर’ सुबुंफोरा थुलुंगा होनो हानाय बादि बिसोरनि सावथुन एबा थियेटारफोरखौ नायनांगोन आरो अनसाय नांगोन। बिदि खालामोब्ला बर’नि हारिमुया सानसे बेलासे मुलुग दरबाराव सहैगोन होननानै मिजिंगथिनो हायो।